Meddelelse fra EFTA-Tilsynsmyndigheden i henhold til artikel 4, stk. 1, litra a), i den retsakt, der henvises til i punkt 64a i bilag XIII til EØS-aftalen (Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet)

Indførelse af forpligtelse til offentlig tjeneste for så vidt angår ruteflyvning på strækningen Værøy (heliport)-Bodø

(2002/C 27/03)

1. INDLEDNING

I henhold til artikel 4, stk.1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet (http://europa.eu.int/eur-lex/en/lif/dat/en_392R2408.html) har Norge besluttet pr. 1. august 2002 at indføre en ny forpligtelse til offentlig tjeneste, for så vidt angår ruteflyvning på strækningen:

Værøy (heliport)-Bodø.

2. FORPLIGTELSEN TIL OFFENTLIG TJENESTE OMFATTER FØLGENDE:

2.1. Hyppighed, sædekapacitet, rute og fartplaner

Forpligtelsen omfatter daglig flyvning i begge retninger.

Hyppighed:

- 1. februar-31. oktober: minimum to daglige returflyvninger mandag-fredag, en om lørdagen og en om søndagen.

- 1. november-31. januar: minimum en daglig returflyvning.

Sædekapacitet:

- 1. februar-31. oktober: i begge retninger skal der udbydes mindst 180 sæder pr. uge.

- 1. november-31. januar: i begge retninger skal der udbydes mindst 105 sæder pr. uge.

- Hvis antallet af solgte sæder i perioden 1. januar-30. juni eller 1. august-30. november udgør over 70 % af det samlede antal udbudte sæder, skal luftfartsselskabet øge sædekapaciteten i overensstemmelse med de bestemmelser, der er fastsat af Norges Samferdselsdepartement (transport- og kommunikationsministerium), og som er angivet i bilaget til denne bekendtgørelse.

- Hvis antallet af solgte sæder i perioden 1. januar-30. juni eller 1. august-30. november udgør under 35 % af det samlede antal udbudte sæder, kan luftfartsselskabet reducere sædekapaciteten i overensstemmelse med de bestemmelser, der er fastsat af Norges Samferdselsdepartement, og som er angivet i bilaget til denne bekendtgørelse.

Fartplaner:

Der skal tages hensyn til det offentlige lufttransportbehov.

Endvidere gælder følgende for de krævede flyvninger mandag-fredag (tiderne er angivet i lokal tid):

- 1.-28./29. februar: mindst 2 timer og 30 min. mellem første ankomst til Bodø og sidste afgang fra Bodø.

- 1. marts-30. september: mindst 4 timer og 30 min. mellem første ankomst til Bodø og sidste afgang fra Bodø.

- 1.-31. oktober: mindst 4 timer og 15 min. mellem første ankomst til Bodø og sidste afgang fra Bodø.

2.2. Flykategori

På de krævede flyvninger skal der anvendes helikoptere godkendt til mindst 15 passagerer.

Luftfartsselskaberne skal især være opmærksomme på, at flyvning til og fra Værøy heliport er omfattet af VFR under daglysforhold. Yderligere oplysninger fås ved henvendelse til: Luftfartstilsynet, Postboks 8050 Dep., N - 0031 Oslo, tlf. (47) 23 31 78 00.

2.3. Billetpriser

- Basisprisen for en enkeltbillet (fuldt fleksibel) må i driftsåret fra den 1. august 2002 til den 31. juli 2003 ikke overstige 755 NOK.

- For hvert efterfølgende driftsår skal maksimumspriserne reguleres den 1. august i overensstemmelse med forbrugerprisindekset i den 12-måneders periode, der slutter den 15. juni samme år, offentliggjort af Norges Statistik (http://www.ssb.no/)

- Luftfartsselskabet skal overholde de til enhver tid gældende aftaler om indenrigsflyvning og skal tilbyde de rabatter, som indgår i disse aftaler.

- Der skal tilbydes sociale rabatter i henhold til gældende praksis.

2.4. Kontinuitet

Antallet af flyvninger, der annulleres af årsager, som direkte kan tilskrives luftfartsselskabet, må ikke overskride 1,5 % af det planlagte antal flyvninger på årsbasis.

2.5. Samarbejdsaftaler

Efter en udbudsprocedure, der begrænser adgangen til ruten Værøy-Bodø til et enkelt luftfartsselskab, gælder følgende betingelser:

Billetpriser:

- Alle tilslutningsbilletpriser til/fra andre flyruter skal tilbydes på lige vilkår for alle luftfartsselskaber. Tilslutningsbilletpriser til/fra andre flyruter, som tilbudsgiveren opretholder driften af, er undtaget fra denne bestemmelse, forudsat at billetprisen udgør højst 40 % af den fuldt fleksible billetpris.

- Der kan hverken optjenes eller indløses bonuspoint fra bonusordninger.

Transferbetingelser:

- Alle de betingelser, der fastlægges af luftfartsselskabet i forbindelse med transfer af passagerer til eller fra andre luftfartsselskabers ruter, herunder tilslutningstider og gennemgående check-in af billetter og bagage, skal være objektive og ikke-diskriminerende.

3. ANDET

Denne forpligtelse til offentlig tjeneste erstatter forpligtelsen for strækningen Værøy-Bodø, som blev offentliggjort i De Europæiske Fællesskabers Tidende C 16 af 21. januar 1999.

4. YDERLIGERE OPLYSNINGER FÅS VED HENVENDELSE TIL: Samferdselsdepartementet Postboks 8010 Dep. N - 0030 Oslo Tlf. (47) 22 24 82 41 Fax (47) 22 24 95 72.

Disse oplysninger kan man også finde på Internettet:

http://www.odin.dep.no/sd/engelsk/aktuelt/tenders/index-b-n-a.html

BILAG

BILAG TIL INDFØRELSEN AF FORPLIGTELSE TIL OFFENTLIG TJENESTE HVAD ANGÅR RUTEFLYVNING PÅ RUTEN VÆRØY-BODØ

JUSTERING AF PRODUKTION/UDBUDTE SÆDER - PRODUKTIONSJUSTERINGSKLAUSUL

1. Formålet med produktionsjusteringsklausulen

Formålet med produktionsjusteringsklausulen er at sikre, at operatørens sædekapacitet/udbud af sæder tilpasses ændringer i markedsefterspørgslen. Såfremt der sker en markant stigning i passagertallet, så det overstiger de nedenfor specificerede grænser for andelen af solgte sæder på et hvilket som helst tidspunkt (passagermængdefaktoren), skal operatøren øge antallet af udbudte sæder. På samme måde kan operatøren reducere de udbudte sæder, hvis der sker et markant fald i passagertallet. Se nærmere i afsnit 3.

2. Perioder, hvor passagermængdefaktoren skal måles

Passagermængdefaktoren undersøges og fastsættes i perioderne fra og med 1. januar til og med 30. juni og fra og med 1. august til og med 30. november.

3. Betingelser for ændring af produktion/udbudte sæder

3.1. Betingelser for forøgelse af produktion

3.1.1. Produktionen/antallet af udbudte sæder skal øges, når den gennemsnitlige passagermængdefaktor på de enkelte ruter omfattet af forpligtelsen til offentlig tjeneste er over 70 %. Hvis den gennemsnitlige passagermængdefaktor på ovennævnte ruter overstiger 70 % i en hvilken som helst af perioderne omtalt i afsnit 2, skal operatøren øge produktionen/antallet af udbudte sæder med mindst 10 % på disse ruter, senest fra starten af den næstfølgende IATA-trafiksæson. Produktionen/antallet af udbudte sæder skal øges, således at den gennemsnitlige passagermængdefaktor ikke overstiger 70 %.

3.1.2. Når produktionen/antallet af udbudte sæder øges i henhold til ovenstående, kan den nye produktion, såfremt operatøren ønsker det, udføres med luftfartøj med mindre sædekapacitet end angivet i det oprindelige udbud.

3.2. Betingelser for reduktion af produktionen

3.2.1. Produktionen/antallet af udbudte sæder kan reduceres, når den gennemsnitlige passagermængdefaktor på de enkelte ruter omfattet af forpligtelsen til offentlig tjeneste er under 35 %. Hvis den gennemsnitlige passagermængdefaktor på ovennævnte ruter ligger under 35 % i en hvilken som helst af perioderne omtalt i punkt 2, kan operatøren reducere produktionen/antallet af udbudte sæder med højst 25 % på disse ruter fra første dag efter afslutningen af ovennævnte perioder.

3.2.2. På ruter med over to daglige flyvninger i hver retning skal en reduktion af produktionen i overensstemmelse med 3.2.1 ske ved at begrænse antallet af flyvninger. Denne regel kan kun afviges, hvis operatøren anvender et luftfartøj med større sædekapacitet end det minimumskrav, der er angivet i indførelsen af forpligtelsen til offentlig tjeneste. I så fald kan operatøren anvende et mindre luftfartøj, dog ikke med mindre sædekapacitet end det minimumskrav, der er angivet i indførelsen af forpligtelsen til offentlig tjeneste.

3.2.3. På ruter med kun en eller to daglige flyvninger i hver retning kan en reduktion af antallet af udbudte sæder kun ske ved anvendelse af luftfartøj med mindre sædekapacitet end angivet i indførelsen af forpligtelsen til offentlig tjeneste.

4. Procedurer for ændringer i produktionen

4.1. Norges Samferdselsdepartement har i henhold til loven ansvar for godkendelsen af operatørens forslag til fartplaner, herunder ændringer i produktionen. Der henvises til Norges Samferdselsdepartements cirkulære N-8/97, som indgår i udbudsmaterialet.

4.2. Hvis produktionen skal øges i henhold til 3.1, skal der indgås en fartplansaftale om den nye produktion/nye antal udbudte sæder mellem operatøren og amtet (amterne) i dets (deres) egenskab af relevant administrativ enhed.

4.3. Hvis der skal tilbydes ny produktion i overensstemmelse med 3.1, og der ikke kan opnås enighed mellem operatøren og amtet (amterne) i dets (deres) egenskab af relevant administrativ enhed i henhold til 4.2, kan operatøren anmode om Samferdselsdepartementets godkendelse i henhold til 4.1 af en ny fartplan for den nye produktion/det nye antal udbudte sæder. Dette betyder ikke, at operatøren kan anmode om godkendelse af en fartplan, der ikke indebærer den krævede forøgelse af produktionen. Der skal ligge vægtige årsager til grund for fartplaner for en ny produktion/et nyt antal udbudte sæder, der adskiller sig fra de betingelser, som amtet (amterne) i dets (deres) egenskab af relevant administrativ enhed i henhold til 4.2 kan tilslutte sig, for at departementet kan godkende operatørens forslag.

5. Uændret vederlag ved ændring af produktionen

5.1. Operatørens vederlag forbliver uændret, når produktionen øges i henhold til 3.1.

5.2. Operatørens vederlag forbliver uændret, når produktionen reduceres i henhold til 3.2.